Flere kommuner har problemer med borgere, der ikke følger reglerne og lader deres hunde gå uden snor i naturen, lyder det fra Friluftsrådet.

Og den tendens kender Mette Berg fra Gørløse i Nordsjælland til. Hun har nemlig flere gange oplevet, at hendes hund, som hun har i snor, er blevet overfaldet af løse hunde i når hun har gået tur med den.

- Den ene gang kom en stor hund og ruskede vores lille hund voldsomt. Det var ret traumatisk. En anden gang måtte vi nærmest flå vores hund væk i snoren for at få den fri af en løs hund, fortæller hun.

De mange overfald har påvirket hende, når hun går tur med sine hunde.

- Det gør jo en utryg, når man møder folk med løse hunde, for man ved ikke, hvor meget styr de har på dem, siger Mette Berg.

Læs også : Ejere af muskelhunde vil have hundelov ændret

Og Mette Berg er ikke alene om at være generet af løse hunde. Flere kommuner i hovedstadsområdet, som P4 København har talt med, fortæller om problemer med hundeejere, der hverken respekterer lov eller skiltning og derfor går tur med deres hund uden snor.

De løse hunde giver nemlig konflikter mellem borgerne, som så henvender sig til kommunerne. Det oplever man blandt andet i Rudersdal Kommune i Nordsjælland.